La Pinya, una escola anarquista2 


Pamare: Rodri 


Tot i que molts pamares que han passat per la Pinya ni s'han con- 
siderat anarquistes i potser no coneixen cap autor o moviment 
anarquista, podria dir-se que ha estat una escola amb aspectes anar- 
quistes i on diverses persones anarquistes de la ciutat han triat dur 
els seus fills i filles o hi han participat treballant-hi com a acom- 
panyants. De tota manera, no solen veures símbols o referents 
anarquistes penjats de les parets, mai es va definir tan sols com a 
espai llibertari, però el funcionament diari i les bases pedagògiques 
mostren el seu lligam amb les ànsies de transformació social. 

Aspectes anarquistes es veuen en l'organització del projecte, en 
la recerca d'horitzontalitat i equitat en els esforços i compromís, 
en què el principal òrgan decisori sigui una assemblea i en què la 
questió de gènere estigui molt present. En aquest sentit, tot i les li- 
mitacions i presències patriarcals que sempre es colen en els nostres 
espais, és molt matriarcal i igualitària. A més, és un espai interge- 
neracional, en què es valoren totes les generacions que participen 
del projecte, on es cuida i s'escolta a aquelles persones que per al 
sistema ja no són productives, com és el cas de la gent gran. Afec- 
te, abraçades i nins a la falda d'acompanyants confirmen aquesta 
temptativa de comunitat humana. La companyonia i el suport 
mutu es busquen no només en el funcionament intern, sinó que 
també fora de l'horari escolar, fora del que es considera la Pinya. 

Per casualitat o causalitat, al llarg dels anys el local en què ens 
hem reunit ha estat un ateneu llibertari, els llocs que ens han acollit 
i ofert realitzar esdeveniments per l'autogestió són, majoritària- 
ment, centres socials olupats i les diferents tendències anarquistes 
i anticapitalistes han estat representades a la Pinya. Tot això ha 
ajudat a donar una identitat àcrata a l'espai, a més d'impregnar de 
compromís social la quotidianitat del projecte. 

Ha sigut habitual, en els moments més convulsos de la regió, 
que després de deixar els nens alguns pamares intercanviin infor- 
macions sobre una vaga, un desallotjament o una manifestació. O 
que, durant la recollida dels pinyons i pinyones, algunes famílies 
es posessin parlar espontàniament de com reaccionar davant un 
operatiu repressiu cap al moviment anarquista o de com emparar 
els fills de detinguts. 

Estant a la Pinya, és fàcil assabentar-se de la vida de les diferents 
tendències de lluitadors socials de la ciutat, les seves polèmiques i 
les seves convocatòries. És normal que unes famílies portin a les 
altres a les mobilitzacions, és a dir, a famílies que mai havien mi- 
litat o que amb prou feines coneixien manifestacions autònomes i 
contundents. 

Tanmateix, no tot ha estat un tomb cap al compromís i la 
militància social. Ha sigut comú veure també, a voltes, a alguns 
pamares abandonant els seus llocs de lluita per la seva implica- 
ció a la Pinya. Potser perquè consideraven que, des d'aquest espai, 
també es podia construir un futur sense Estat o resistir el capita- 
lisme imperant de la mateixa manera que feien abans en el seu 
grup d'afinitat o centre social. No obstant això, alguns pamares 
sospitem que el sistema està més tranquil si els oprimits intenten, 
Únicament, autogestionar les seves vides en canvi de fer això i, al- 
hora, atacar els seus fonaments. 

D'altra banda, s'ha de dir que, si bé amb les famílies provinents 
de moviments socials hi havia certa facilitat en el moment d'afron- 
tar tasques col-lectives o assemblees, el fet que fossin anarquistes 
no ha estat garantia s/ze qua non per a la bona relació entre ells i el 
projecte. Encara fa mal el deute que van contraure uns anarquistes 
italians que se'n van anar del projecte sense acomiadar-se ni pagar 
les quotes que, mes a mes, havien demanat pagar més endavant. 
Per contra, amb persones que mai s'havien identificat amb l'anar- 
quisme ni pertanyien a cap moviment social, hi ha hagut molta 
sintonia i han assumit el projecte com el que més. 

Pel que fa a la questió pedagògica, a la relació amb els nens i 
nenes que, per al cas, és el que més interessa, i davant la pregunta 
:en quina mesura els aspectes educatius poden considerar-se anar- 
quistes2, la resposta ha de ser bastant oberta, perquè no hi ha un 

consens clar en l'àmbit internacional sobre què és una pedagogia 
àcrata. En una època en què la religió imperava, fins i tot l'educació 
racionalista, mixta i laica es considerava anarquista. De tota mane- 
ra, els criteris més revolucionaris tenen a veure amb la defensa de la 
comunitat: el respecte al menor, la recerca de la seva autoestima, 
la cura pel seu estat emocional, posar-se a la seva alçada (física) 
per parlar de coses importants són pilars bàsics del projecte. Però 
cal puntualitzar: és tan important la questió col.lectiva com la in- 
dividual i el fet individual no està pas per sobre del comú. 

En aquest sentit, va ser important la visita que les acompanyants 
van fer a l'escola Paideia a Mèrida, a un projecte que es defineix 
anarquista. En tornar, van tenir clara la importància de transmetre 
als nins que la comunitat era fonamental. Quan va haver-hi xocs 
amb algunes famílies que, d'alguna manera, podria dir-se que so- 
breprotegien els seus fills o que defensaven, per exemple, que la 
recollida del menjador havia de ser voluntària, ells van tenir clares 
les respostes i, empoderats amb l'experiència extremenya, contes- 
taven posant èmfasi a la importància de la responsabilitat grupal, 
més enllà de les apetències o moments que tingués cada nin. Això 
va crear moltes contradiccions, perquè a les escoles lliures també 
s'acosten persones amb una ideologia que podria definir-se com 
més individualista. Tanmateix això va ser fonamental per a la con- 
solidació del projecte i perquè avui no sigui desgavellat anomenar 
anarquista" a aquest projecte. 

Però ha de quedar clar que el que pugui tenir d'anarquista la 
Pinya no ho és tant per una questió de principis: "els nostres fills 
no tindran pàtria, religió, amos, exàmens...", sinó perquè, a me- 
sura que ens trobàvem en situacions inimaginables, les parlàvem i 
les resolíem, en moltes ocasions, d'una manera que es podria ano- 
menar "anarquista". En aquest sentit, hi ha coses que ni es poden 
explicar i menys publicar en un llibre. Però n'hi ha altres que sí. Per 
exemple, al principi s'acostumava més a fer servir l'epítet "lliure" 
per designar la nostra forma d'acompanyar. En canviar d'espai i 
mudar-nos a una zona amb arbres vam pensar a canviar el nom 
del projecte. Què més lliure i bonic que el nou nom el posessin les 
nines i nins mateixos En aquella època, les nenes de tres i quatre 
anys eren les més grans i van ser elles les que van dirigir la rotllana 

amb la resta d'alumnes. Hi havia dues coses que en aquell moment 
semblaven fascinar-les: els collarets i les princeses, estaven dividi- 
des entre les dues denominacions. Per fi, van aconseguir arribar a 
un consens, cosa que nosaltres d'alguna manera els havíem ense- 
nyat, i van proposar anomenar l'escola " Collar Princesa". Tal qual. 
Seguríssimes. Se les va intentar convèncer que canviessin, se'ls va 
explicar el significat social d'aquestes paraules, se'ls van donar al- 
ternatives. Es van tornar a reunir i res, volien mantenir la seva 
proposta. Finalment, els pamares van decidir que serien ells i elles 
les que decidirien el nom i es va dir "la Pinya", per les pinedes i per 
la necessitat de fer pinya, fer grup, en la vida i en aquest projecte 
en concret. Havíem comprès que, més que la llibertat que ofe- 
reix la democràcia capitalista, havíem d'oferir-les eines per remar a 
contracorrent. En aquest sentit, a molts ens agrada més "acompa- 
nyament respectuós o alternatiu" que "lliure". 

També penso en com es va afrontar una polèmica sobre la se- 
xualitat entre nins o en el tema dels robatoris, de les sostraccions 
a la bossa d'un pamare o d'un pot solidari per part dels nostres 
petits. Pel que fa a l'últim cas, es va parlar primer entre els adults 
per, d'una banda, no criminalitzar —o fins i tot defensar— les ex- 
propiacions dels de baix als empresaris i, d'altra, per aclarir com és 
de vital que entre nosaltres, en un sentit molt ampli, no ens robem 
ni trenquem els llaços de confiança. 


